Publisitetsdepartementet til Kinas kommunistparti

Publisitetsdepartementet til Kinas kommunistparti (forenklet kinesisk: 中共中央宣传部; tradisjonell kinesisk: 中共中央宣傳部; pinyin: Zhōnggòng Zhōngyāng Xuānchuán Bù, fullt navn er Publisitetsdepartementet til sentralkomitéen i Kinas kommunistparti), er en intern avdeling i Kinas kommunistparti (KKP) som har ansvaret for partiets ideologirelaterte arbeid, så vel som Folkerepublikken Kinas propagandasystem. Som et partiorgan har det utøvende makt i hele samfunnet, ved sin sensurmyndighet og mediekontroll. Slik myndighet er imidilertid ikke eksplisitt nedfelt i statens lovverk. Publisitetsdepartementet ble opprettet i mai 1924, ble suspendert under kulturrevolusjonen, og ble gjenopprettet i oktober 1977. Den er et viktig organ innen Folkerepublikken Kinas propagandasystem, og dens indre virke er beskyttet av en høy grad av hemmelighold. Navn Det kinesiske ord xuānchuán (宣传) betyr «å propagere», altså bedrive propaganda. Det har ikke de negative overtoner som det tilsvarende ordet i Vesten har fått i løpet av 1900-tallet. Publisitetsdepartementet beskjeftiger seg med xuānchuánaktivitet i bred forstand, ikke bare med politisk propaganda. For eksempel er det medansvarlig for brannforebyggende opplysningsvirksomhet (全民消防安全宣传教育纲要). Funksjon Propagandaavdelingen har en «direkte lederskaps- (lingdao - 领导) rolle» i mediakontrollsystemet, i samarbeid med andre organisasjoner som Statsadministrasjonen for radio, film og fjernsyn og Generaladministrasjonen for presse og publikasjon. Den kontrollerer lisensieringen av medievirksomheter, og instruerer massemediene om hva som skal sies eller ikke sies, især om «delikate» emner, som for eksempel Taiwan, Tibet, og annet som kan innvirke på statens sikkerhet eller kommunistpartiets styringsevne. Departementets hovedsete er i en umerket bygning nær Zhongnanhai, og det er dessuten avleggere på provins-, prefektur- og fylkesnivå. Sjefredaktørene for de store nasjonmale medier må delta på Propagandaavdelingens ukentlige møter og holde seg til de der gitte instruksjoner om hvilke emner og vinklinger som skal vektlegges eller ikke, eller overhodet ikke nevnes. Disse instruksene blir normalt aldri kjent for almenheten, men kommuniseres på det ukentlige møtet eller ved hemmelige bulletiner. Propagandaavdelingsinstruksjoner er imidlertid noen ganger blitt lekket til internettet. Eksempler på dette er instruksene «Alle nettsider må benytte klar rød farge for å fremme en festlig atmosfære [i anledning 60-årsjubileet for Folkerepublikken Kina]» og «negative reportasjer ... må ikke overstige 30 prosent». Propagandaavdelingen holder også øye med journalisters og andre medieaktørers virke. Ledere for avdelingen Li Da (1921–1922) som propagandasjef for Partiets sentralbyrå Cai Hesen (1922–1923) som propagandasjef for Den 2. sentrale eksekutivkomite Luo Zhanglong (mai 1924 – januar 1925) som propagandasjef for Den 3. sentrale eksekutivkomite Peng Shuzhi (februar 1925 - mars 1927) som propagandadirektør Cai Hesen (april 1927 – oktober 1927) som fungerende propagandasjef for Det 5. politbyrå Luo Qiyuan (november 1927 – juni 1928) Cai Hesen (juli 1928 – oktober 1928) Li Lisan (november 1928 – desember 1930) Shen Zemin (januar 1931 – april 1931) Zhang Wentian (april 1931 – desember 1934) Wu Liangping (januar 1935 – juli 1937) Zhang Wentian (juli 1937 – desember 1942) Lu Dingyi (januar 1943 – desember 1952) Xi Zhongxun (januar 1953 – juli 1954) Lu Dingyi (juli 1954 – mai 1966) Tao Zhu (mai 1966 – januar 1967) Wang Li (januar 1967 – januar 1968) Propagandaavdelingen ble oppløst under kulturrevolusjonen og ble erstattet av enheter understilt Kulturrevolusjonsgruppen, Firerbanden og Kang Sheng. Kang Sheng (november 1970 – desember 1975) Yao Wenyuan (januar 1976 – oktober 1976) Geng Biao (oktober 1976 – oktober 1977) Zhang Pinghua (oktober 1977 – desember 1978) Hu Yaobang (25. desember 1978 – 12. mars 1980) Wang Renzhong (12. mars 1980 – april 1982) Deng Liqun (april 1982 – august 1985) Zhu Houze (august 1985 – februar 1987) Wang Renzhi (februar 1987 – desember 1992) Ding Guangen (desember 1992 – 24. oktober 2002) Liu Yunshan (24. okt 2002 – ) Referanser Eksterne lenker Propaganda Department in the News by China Digital Times. Hjemmeside for Propagandaavdelingen Arkivert 24. januar 2011 hos Wayback Machine.